जाम से दिनभर परेशान होते रहे वाहन चालक
शहर से गुजरे देवास-कानपुर नेशनल हाईवे पर ओवरब्रिज के पास सोमवार को पूरे दिन बार-बार जाम लगता रहा। इस दौरान वाहन चालकों को परेशानी का सामना करना ही पड़ा। ट्रैफिक व सिविल लाइंस थाना पुलिस के जवान जाम को बहाल कराने में मशक्कत करते रहे। स्थिति यह थी कि हर 10 से 15 मिनट में हाईवे पर जाम लग रहा था। जाम में एक एंबुलेंस करीब 15 मिनट तक फंसी रही, जिसमें सवार मरीज को इलाज में देरी हुई।
कलेक्टोरेट के पास एडीएम बंगले के सामने स्थित बैंकों के बाहर खड़े होने वाले वाहनों से हाईवे पर रोजाना ट्रैफिक व्यवस्था गड़बड़ा रही है। इन दिनों फसल नुकसान का मुआवजा लेने के बड़ी संख्या में किसान यहां पहुंच रहे हैं। लोगों के वाहन बैंक के बाहर हाईवे के किनारे सहित सड़क पर तक खड़े हो रहे हैं। इससे हाईवे पर से बड़े वाहनों की आवाजाही होने के दौरान जाम लग रहा है। सोमवार को बैंकों के बाहर अव्यवस्थित पार्किंग व मालगोदाम की रेक की वजह से दोपहर 12 बजे से शाम 5 बजे तक ट्रैफिक बाधित होता रहा।
इन पांच घंटों के दौरान औसत करीब 2 घंटे तक जाम के हालात रहे। जाम को बहाल कराने में सिविल लाइंस व ट्रैफिक पुलिस के करीब आधा दर्जन जवान तैनात रहे।
जल्दी के फेर में बाल-बाल बचे बाइक सवार
शाम करीब 5 बजे जाम लगने के दौरान एडीएम बंगले के ठीक सामने दुर्गानगर चौराहे तरफ से धीमी रफ्तार में चल रहे एक ट्रक के नीचे एक बाइक सवार आ गए। जाम के दौरान बाइक निकालने की जल्दबाजी में बाइक चालक ट्रक के सामने से बाइक टर्न कर रहा था। इससे बाइक ट्रक के अगले टायर के नीचे आते-आते बच गई। हालांकि महीन रूप से ट्रक की चपेट में बाइक आ गई थी। हादसे के बाद बाइक सवार और ट्रक सवार के बीच विवाद की स्थिति बनी। मौके पर पुलिस ने पहुंचकर विवाद शांत कराया। भीड़ जमा होने से जाम और बढ़ गया था।
हर दिन होती है परेशानी
सिविल लाइंस रोड पर बैंकों के बाहर बेतरतीब पार्किंग की वजह से हर दिन जाम की स्थिति बन रही है। सोमवार को दिन में कई बार जाम लगने के दौरान ट्रैफिक व्यवस्थित कराने के लिए जवान तैनात रहे। संजीव चौकसे, टीआई सिविल लाइंस थाना
सोमवार को दिन में कई बार सिविल लाइंस रोड पर लगा जाम।
bho_Deva hin_Deva hin_Deva bho_Deva bho_Deva hin_Deva hin_Deva hin_Deva hin_Deva